钦定古今图书集成/明伦汇编/交谊典/第069卷 > 春秋四传 > 《昭公十有三年同盟平丘》
## 钦定古今图书集成/明伦汇编/交谊典/第069卷 > 春秋四传 > 《昭公十有三年同盟平丘》

《春秋》秋，“公会刘子、晋侯、齐侯、宋公、卫侯、郑伯、曹伯、莒
子、邾子、滕子、薛伯、杞伯、小邾子于平丘。八月甲戌，同
盟于平丘。公不与盟。晋人执季孙意如以归。”

《公羊传》：“公不与盟者何？公不见与盟也。”

〈注〉时晋主会，疑公如楚，不肯与公盟，故讳使若公自不肯与盟。

公不见与盟。大夫执。何以致会？不耻也。曷为不耻？诸
侯遂乱，反陈、蔡，君子不耻，不与焉。

《糓梁传》“同者，有同也，同外楚也。公不与盟者，可以与
而不与，讥在公也。其日，善是盟也。”

〈注〉公不与盟，当从外盟不日。今日之善其会盟，因楚有难，而反陈、蔡之君。

《胡传》：“按《左氏》，晋将寻盟，齐人不可。叔向曰：‘诸侯有间
矣，不可以不示众’。辛未，治兵，建而不斾。壬申，复斾。诸
侯畏之。辞诸鲁曰：‘寡君有甲车四千乘在，虽以无道
行之，犹必可畏。牛虽瘠，偾于豚上，其畏不死。南蒯、子
仲之忧，庸可弃乎？若奉晋之众，间其二忧，何求而弗
克？请君无勤’。”鲁人听命。甲戌，同盟于平丘。其书同盟
者，刘子与盟同惧楚也。会与盟同地，再书“平丘”者，书
之重词之复，其中必有美恶焉，见行事之深切著明，
故词繁而不杀也。是盟盖或善之而以为恶，何哉？盟
虽衰世之事，然有定人道之大伦者矣；有备天子之
明禁者矣；有束牲不歃，相命而信自喻者矣；有纳斥
候，禁侵掠，诚格而不复叛者矣。其次犹以载书词命
相争，约于大神而不敢越者，则未闻主盟中国，奉承
齐牺，而矜其威力，恐迫诸侯。又信蛮夷之诉，绝兄弟
之欢，求逞私愤，间其忧疑。如此盟者，流及战国，强众
相夸，恫疑恐喝，恣行陵暴，死者十九。积习所致，有自
来矣。《春秋》，礼义之大宗也。曾是以为善乎。词繁而不